Toimittaja ja kirjailija Leif Salmen on kuollut.

Leif Salmén oli kuollessaan 67-vuotias. Jan Strandström

Suomenruotsalainen toimittaja ja kirjailija Leif Salmén on kuollut 67-vuotiaana. Asiasta uutisoi ensimmäisenä Yle Svenska. Poismenon vahvisti Iltalehdelle Salménin lähipiiriin kuuluva henkilö.

Salmén teki pitkän uran Yleisradiolla, jossa hän työskenteli vuodesta 1976 vuoteen 1989. Salmén muistetaan erityisesti tiukkana vaalitenttien vetäjänä yhdessä Pekka Oksalan kanssa ja A-studion toimittajana.

Taistolainen Salmén oli myös itse poliittisesti aktiivinen 70-80-luvuilla Suomen kommunistisessa puolueessa. Toimittajan uransa lisäksi Salmén kirjoitti myös useita runoja, kuunnelmia ja esseitä.

Hänet palkittiin useilla eri palkinnoilla työuransa aikana. Valtion tiedonjulkistamispalkinnon Salmén sai vuonna 1985.

Salmén naimisissa 70-luvulla Maria Romantschukin kanssa. Vuosina 1986-1993 Salmén oli naimisissa näyttelijä Sinikka Sokan kanssa.

Kaksi puolta

Salménin tuntenut Ylen entinen uutispäällikkö Jorma Melleri korostaa, miten Salménilla oli kaksi erilaista puolta.

–Suuri yleisö tuntee hänet erityisesti tv-toimittajana. Hän oli ärhäkkä, tinkimätön ja laittoi poliitikot ahtaalle erityisesti vaalitenteissä. Hänen kaltaistaan ei ole toista vaikka moni onkin häntä yrittänyt matkia.

Viime vuosina Melleri tutustui Salménin toiseen, pehmeämpään puoleen.

–Hän oli kirjailija-runoilija, esseisti, sivistynyt kulttuuripersoona.

Jorma Mellerin mukaan Leif Salménilla oli kaksi puolta. AOP

Melleri kertoo lukeneensa Salmén viimeiseksi jäänyttä esseekokoelmaa Itämainen huone, jossa Salménin pehmeämpi puoli korostuu.

–Poliittisissa kommenteissaan ”Lefa” oli pessimistinen, synkkä, hän ei nähnyt politiikassa ja Suomessa mitään hyvää. Näissä esseissä vihaisen miehen rooli jää taakse. Hän oli henkevä runoilija. Suomessa ei kovin paljon ole esseistejä, mutta Lefa oli tässä lajissa ihan huippu.

Itämaisen huoneen lopussa Salmén kuvailee, miten huhtikuun valo vihdoin saapuu. Viimeinen lause on kaikki on hyvin.

–Tuo on kovin erilaista, mitä Lefa oli ärhäkässä toimittajan roolissaan.

Salménin kuolemaa muisteli Twitterissä hänen entinen työtoverinsa, uutisjuontaja Matti Rönkä.

–Leif Salmén on kuollut, oli vain 67 vuotta. Hämmästyttävän lyhyt se Yle-urakin (76-89). Taannoin pestasin LS:n pitämään haastattelukurssia uutisissa. Salmen teki tosi pedanttia ja perusteellista työtä vaikka muuta olin epäillyt. Kepeät mullat, painava toimittaja, raskas elämä.